2023. gada Latvijas čempionāts šahā

**2023. gada Latvijas šaha čempionāts** — Latvijas šaha čempionāts vīriešiem un sievietēm, kas notika Rīgā no 29. aprīļa līdz 5. maijam 2023. gadā Transporta un sakaru institūta telpās (Valērijas Seiles iela 1).

## Atlases sacensības
Čempionāta izspēles sistēma, salīdzinot ar iepriekšējiem gadiem, tika izmainīta. Vīriešu čempionātam vairs nenotika daudzpakāpju atlases turnīri.

Sacensībās varēja piedalīties Latvijas Šaha federāciju pārstāvošie:
# lielmeistari (GM), starptautiskie meistari (IM), FIDE meistari (FM), FIDE meistarkandidāti (CM) un nacionālie meistari (NM);
# Latvijas 2022. gada amatieru čempionāta 1. — 3. vietu ieguvēji;
# Latvijas 2023. gada reģionālo čempionātu uzvarētāji, atbilstoši to nolikumiem;
# Latvijas 2023. gada jauniešu čempionāta uzvarētāji vecuma grupās U12 — U18;
# spēlētāji, kuru FIDE klasiskā šaha reitings uz 2023. gada 1. aprīli bija vismaz 1800;
# citi dalībnieki, kuri neatbilst iepriekš minētiem kritērijiem, samaksājot paaugstinātu dalības maksu.

Sacensību dalības maksa bija šāda:
# GM un IM titulu īpašniekiem — bez maksas.
# FM, CM un NM titulu īpašniekiem — 30 EUR.
# spēlētājiem ar FIDE klasiskā šaha reitingu virs 2000 — 35 EUR.
# spēlētājiem ar FIDE klasiskā šaha reitingu 1800-2000 — 40 EUR.
# spēlētājiem ar FIDE klasiskā šaha reitingu zem 1800 — 45 EUR.
# spēlētājiem, kuri neatbilst kvalifikācijas noteikumiem — 100 EUR.

Sieviešu čempionātā varēja piedalīties Latvijas Šaha federāciju pārstāvošas šahistes ar vismaz II sporta klasi. Amatieru čempionātā varēja piedalīties ikviens šaha spēles cienītājs, kura FIDE klasiskā šaha reitings ir zemāks par 1800.

### Kurzemes reģionālā atlase
No 11. līdz 12. martam Liepājas kompleksās sporta skolas šaha nodaļas telpās (Rīgas iela 8) notika Latvijas 2023. gada vīriešu čempionāta Kurzemes reģionālās atlases turnīrs, kuru organizēja Liepājas Kompleksās sporta skolas šaha nodaļa sadarbībā ar Latvijas Šaha federāciju. Turnīrā notika 7 kārtas pēc Šveices sistēmas ar apdomas laiku 30 minūtes visai partijai plus 30 sekundes par katru izdarīto gājienu. Turnīrā piedalījās 13 šahisti no Liepājas, Ventspils, Aizputes un Rīgas. Pirmo vietu izcīnīja Vjačeslavs Verņuks ar 6 punktiem no 7 iespējamiem un nodrošināja sev vietu čempionāta finālā. Otro vietu ar 5½ punktiem ieguva Jānis Isakovs, bet trešais palika labākais liepājnieks Vitālijs Daškevičs, kuram bija sliktāki papildu rādītāji.

### Latvijas 2023. gada jauniešu čempionāta fināli
No 13. līdz 18. martam Rīgā, Banku augstskolas telpās (Skanstes ielā 43) 117 zēni un meitenes pa sešām vecuma grupām — no U-8 līdz U-18 sacentās Latvijas jauniešu šaha čempionātu finālos. Apdomas laiks visu grupu turnīros bija 90 minūtes visai partijai plus 30 sekundes par katru izdarīto gājienu. U12, U14, U16, U18 zēnu grupu uzvarētāji izcīnīja tiesības piedalīties Latvijas čempionāta finālā.
* U12 turnīra uzvarētāji:
# Nikolajs Platonovs — 8 punkti no 9 iespējamiem;
# Jegors Andruševičs — 7 punkti;
# Emīls Šteiners — 6½ punkti.
* U14 turnīra uzvarētāji:
# Miķelis Vingris — 8 punkti no 9 iespējamiem;
# Artjoms Tolmačevs — 5 punkti;
# Arsenijs Derbeņevs — 5 punkti.
* U16 turnīra uzvarētāji:
# Arsenijs Savičevs — 7½ punkti no 9 iespējamiem;
# Aleksejs Adamovičs — 7 punkti;
# Marats Francis — 6½ punkti.
* U18 turnīra uzvarētāji:
# Emīls Jānis Mieriņš — 8½ punkti no 9 iespējamiem;
# Kirils Bogdanovičs — 6 punkti;
# Jevgēņijs Spriņģis — 6 punkti.

### Vidzemes reģionālā atlase
No 14. līdz 16. aprīlim Siguldā Laurenču sākumskolas stikla zālē (Puķu ielā 2) notika Latvijas 2023. gada vīriešu čempionāta Vidzemes reģionālās atlases turnīrs, kuru organizēja biedrība “Siguldas šaha klubs” sadarbībā ar Siguldas novada pašvaldību, Latvijas Šaha federāciju un Laurenču sākumskolu. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Turnīrā piedalījās 18 šahisti no Siguldas, Mārupes, Kokneses, Rīgas, Sedas, Ķekavas, Cēsīm un Valmieras. Pirmo vietu ar ar 5½ punktiem dalīja Miķelis Emīls Miķelsons un Aleksandrs Šumskis, no kuriem labāki papildu rādītāji izrādījās Miķelim Emīlam Miķelsonam. Pirmo divu vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas 9 kārtās ar apdomas laiku 90 minūtes visai partijai plus 30 sekundes par katru izdarīto gājienu. Vīriešu turnīrā piedalījās 40 dalībnieki, bet sievietēm bija 22 dalībnieces. Vīriešu turnīrā piedalījās 2 lielmeistari (GM) un 4 FIDE meistari (FM), bet sievietēm — 1 lielmeistare (WGM) un 2 FIDE meistares (WFM). Abi fināli noritēja vienlaicīgi ar Latvijas amatieru čempionātu, kurā piedalījās 38 dalībnieki, un uzvarēja Romāns Tolmačevs, savācot 7½ punktus no 9 iespējamiem.

### Vīrieši
* 1. kārta — Vīriešu čempionātā reitinga saraksta galvgalī bija starptautiskie lielmeistari Toms Kantāns un Ilmārs Starostīts. Pirmajā kārtā abi reitinga līderi izcīnīja uzvaras.
* 2. kārta — Reitinga līderi turpināja gūt uzvaras. Pēc otrās kārtas pa 2 punktiem bija Tomam Kantānam, Ilmāram Starostītam, Reinim Paikenam, Arsenam Bataševam, Aivaram Skujam, Vsevolodam Dzjubam un Simonam Sinauridzem.
* 3. kārta — Joprojām abi lielmeistari turpināju savas uzvaras. Viņiem ar 3 punktiem pievienojās Reinis Paikens un Aivars Skuja.
* 4. kārta — Līderu cīņās Aivars Skuja zaudēja Tomam Kantānam, bet Ilmārs Starostīts uzvarēja Reini Paikenu. Tagad abiem lielmeistariem bija 4 punkti no 4 iespējamiem.
* 5. kārta — Svarīgajā līderu cīņā Toms Kantāns ar baltajiem 37. gājienā pieveica Ilmāru Starostītu, un kļuva par vienīgo līderi ar 5 punktiem, bet Starostīts saglabāja otro vietu ar 4 punktiem. Pārējo tuvāko sekotāju partijas beidzās neizšķirti, un trešo vietu ar 3½ punktiem dalīja septiņi šahisti.
* 6. kārta — Savas līdera pozīcijas nostiprināja vēl vairāk nostiprināja Toms Kantāns, kas ar melnajiem itin pārliecinoši pieveica Arsenu Bataševu, gūstot sesto uzvaru sešās kārtās. Ilmārs Starostīts cīnījās neizšķirti ar Kristapu Kretaini un kopā ar Vsevolodu Dzjubu, Reini Paikenu un Miķeli Vingri dalīja otro vietu ar 4½ punktiem.
* 7. kārta — Līderu cīņās Toms Kantāns uzvarēja Miķeli Vingri, Reinis Paikens — Vsevolodu Dzjubu, bet Ilmārs Starostīts bija pārāks par Nikolaju Krilovu. Pēc šīs kārtas Kantānam bija 7 punkti, bet tuvākie sekotāji Starostīts un Paikens turpināja atpalikt par 1½ punktu.
* 8. kārta — Pirmo puspunktu zaudēja Toms Kantāns, kas ar melnajiem spēlēja neizšķirti ar Reini Paikenu, bet Ilmārs Starostīts uzvarēja Ivanu Koļesņikovu. Stāvoklis turnīrā pirms pēdējās kārtas: 1. Toms Kantāns — 7½ punkti, 2. Ilmārs Starostīts — 6½ punkti, 3. Reinis Paikens — 6 punkti, 4. Miķelis Vingris, 5. Klāvs Stabulnieks — abiem pa 5½ punktiem, 6. Vsevolods Dzjuba, 7. Kristaps Kretainis, 8. Nikolajs Krilovs, 9. Miķelis-Emīls Miķelsons — visiem pa 5 punktiem.
* 9. kārta — Pēdējā kārtā Toms Kantāns uzvarēja Klāvu Stabulnieku, un šis panākums nodrošināja viņam pirmo vietu ar 8½ punktiem. Ilmārs Starostīts ar melnajiem apliecināja savu favorīta statusu pret Miķeli-Emīlu Miķelsonu un nodrošināja otro vietu ar 7½ punktiem. Neizšķirti spēlēja Reinis Paikens ar Miķeli Vingri un nodrošināja sev trešo vietu ar 6½ punktiem, kļūstot par vienu no jaunākajiem medaļniekiem Latvijas šaha čempionātu vēsturē.

#### Interesants fakts
Uzvarētāja Toma Kantāna rezultāts — 8½ no 9 iespējamiem (94,44 %) — ir visu laiku labākais Latvijas šaha čempionātu rezultāts finālos, kas notikuši pēc Šveices sistēmas. Otro vietu dala Artura Neikšāna (2015. gadā) un Edvīna Ķeņģa (1990. gadā) rezultāts — 8 punkti no 9 iespējamiem (88,89 %). 1977. gadā Alvis Vītoliņš izcīnīja 11½ punktus no 13 iespējamiem (88,43 %), kas ir ceturtais labākais rezultāts.

### Latvijas vīriešu šaha čempionāta turnīra tabula
: 

### Sievietes
* 1. kārta — Sieviešu čempionātā reitinga favorīte un iepriekšējā gada uzvarētāja lielmeistare Laura Rogule turnīru sāka ar uzvaru, tāpat kā FIDE meistare Elīna Otikova. Zaudējumu pret Anastasiju Parhomenko, pārtērējot apdomas laiku, cieta FIDE meistare Renāte Vidruska.
* 2. kārta — Savas otrās uzvaras guva Laura Rogule, Marija Kuzņecova, Nellija Maklakova un Larisa Gordijeviča, kuras visas dalīja pirmo vietu ar 2 punktiem.
* 3. kārta — Līderu cīņās Laura Rogule uzvarēja Nelliju Maklakovu, bet Marija Kuzņecova cīnījās neizšķirti ar Elīnu Otikovu. Pēc šīs kārtas Laurai Rogulei bija 3 punkti, bet aiz viņas ar 2½ punktiem sekoja Marija Kuzņecova, Ramona Golsta un Larisa Gordijeviča.
* 4. kārta — Pirmo puspunktu Laurai Rogulei spēja atņemt Ramona Golsta, tomēr lielmeistare saglabāja pirmo vietu ar 3½ punktiem. Aiz viņas ar 3 punktiem sekoja uzreiz sešas šahistes, kuru starpā bija abas FIDE meistares Elīna Otikova un Renāte Vidruska.
* 5. kārta — Laura Rogule spēlēja neizšķirti ar Renāti Vidrusku, bet Ramona Golsta ar melnajiem uzvarēja Melāniju Luīzi Jansoni un panāca lielmeistari. Abām līderēm bija 4 punkti, bet aiz viņām sekoja piecas šahistes ar 3½ punktiem.
* 6. kārta — Par vienīgo līderi ar 5 punktiem kļuva Laura Rogule, kas ar melnajiem pieveica Larisu Gordijeviču, kamēr otra līdere Ramona Golsta ar baltajiem piekāpās Marijai Kuzņecovai. Otro vietu kopā ar Kuzņecovu dalīja Elīna Otikova pēc uzvaras pār Sofju Vasiļjevu. Abām bija 4½ punkti.
* 7. kārta — Principiālu panākumu guva Laura Rogule, kas uzvarēja Elīnu Otikovu, un ar 6 punktiem nostiprinājā savu līderes pozīciju. No viņas jau par punktu atpalika Renāte Vidruska pēc uzvaras pār Mariju Kuzņecovu, un Naomi Maklakova, kura pieveica Ramonu Golstu. Ceturto vietu ar 4½ punktiem dalīja piecas šahistes.
* 8. kārta — Laura Rogule spēlēja neizškirti ar Naomi Maklakovu, Elīna Otikova dalīja punktu ar Renāti Vidrusku, bet Nellija Maklakova uzvarēja Mariju Kuzņecovu, un Larisa Gordijeviča bija parāka par Eiru Sarnovsku. Stāvoklis turnīrā pirms pēdējās kārtas: 1. Laura Rogule — 6½ punkti, 2. Nellija Maklakova, 3. Renāte Vidruska, 4. Larisa Gordijeviča, 5. Naomi Maklakova — visām 5½ punkti, 6. Elīna Otikova, 7. Ramona Golsta — abām pa 5 punktiem, 8. Marija Kuzņecova, 9. Eira Sarnovska — abām pa 4½ punktiem.
* 9. kārta — Pēdējā kārtā Laura Rogule spēlēja neizšķirti ar Mariju Kuzņecovu un ar 7 punktiem nodrošināja savu trīspadsmito Latvijas čempiones titulu, tādējādi panākot leģendāro Mildas Laubertes sasniegumu uzvaru skaita ziņā. Zelta medaļu Laura izcīnīja jau ceturto gadu pēc kārtas. Otro vietu ar 6½ punktiem dalīja Nellija Maklakova (uzvarēja Naomi Maklakovu) un Renāte Vidruska (uzvarēja Larisu Gordijeviču), taču labāki papildu rādītāji bija Maklakovai.

### Latvijas sieviešu šaha čempionāta turnīra tabula
: 

## Atsauces

## Ārējās saites
*  2023. gada Latvijas vīriešu šaha čempionāta Vidzemes reģionālā atlase vietnē chess-results.com
*  Latvijas jauniešu 2023. gada čempionāta fināls U12 zēnu grupā vietnē chess-results.com
*  Latvijas jauniešu 2023. gada čempionāta fināls U14 zēnu grupā vietnē chess-results.com
*  Latvijas jauniešu 2023. gada čempionāta fināls U16 zēnu grupā vietnē chess-results.com
*  Latvijas jauniešu 2023. gada čempionāta fināls U18 zēnu grupā vietnē chess-results.com
*  2023. gada Latvijas vīriešu šaha čempionāta fināls vietnē chess-results.com
*  2023. gada Latvijas sieviešu šaha čempionāta fināls vietnē chess-results.com